2015 | 10 | 20

Országos Vízügyi Főigazgatóság

Sajtóközlemény

**AZ OVF FELKÉSZÜL AZ ÁRVIZI IDŐSZAKRA – MODERN ESZKÖZÖK BESZERZÉSÉVEL TÁMOGATJÁK A VÉDEKEZÉST**

**Az árvizek károkozásának elhárítását, megelőzését szolgáló létesítmények rendeltetésszerű és biztonságos fenntartásához, a védekezési feladatok hatékony végrehajtásához szükséges gép- és eszközpark, műszerpark fejlesztését célozza az Országos Vízügyi Főigazgatóság (OVF) idén megvalósuló 9,8 milliárd Ft-os beruházása.**

A magyarországi folyók nagy része heves vízjárású. Az árvizek gyorsan – a kis vízfolyásokon órák alatt – alakulnak ki. A nagy folyókon az árvíz levonulása hónapokig eltarthat. Különösen veszélyesek a rendkívül gyors lefolyású, pusztító jeges árvizek. Országosan a települések 40 %-a erősen, mintegy 80 %-a valamilyen mértékben veszélyeztetett a vizek kártételeitől. A települések alig 20 %-áról mondhatjuk el, hogy területén vízkárral nagy valószínűség szerint nem kell számolni. Mindezek miatt az OVF kármegelőzést segítő tevékenysége és annak támogatása országos jelentőségű és kiemelt fontosságú.

Az OVF alá tartozó 12 Vízügyi Igazgatóság kezelésében lévő árvízvédelmet támogató vízrajzi létesítményekben károk jellemzően a levonuló árvizek miatt keletkeznek, emellett a szerkezeti elemek korróziója, elöregedése, a műtárgyak feliszapolódása, a vízmércék rongálódása miatt jelentkeztek javítási igények. A fenntartási munkák keretében jelenleg a legszükségesebb feladatokat a vízügyi szakemberek elvégezték, azonban szükségessé vált egyes eszközök és berendezések, fejlesztése, modernizációja.

A beruházás keretében a vízügyi ágazat eszközfejlesztését tervezi az OVF, mely során áramfejlesztők és elektromos rendszerek, cölöp- és szádfalverők, emelő- és anyagmozgató gépek, földmű fenntartó- és karbantartó gépek, szivattyúk, úszó munkagépek, vízi szállító eszközök, közúti járművek, hidrometriai eszközök, meder- és műtárgyfelmérő eszközök beszerzése valósul meg.

A tervezett fejlesztés hozzájárul az EU Árvízi Irányelv megvalósításához és elősegíti a jó árvízvédelmi gyakorlat kialakítását, melynek elsődleges célja az árvízi, és a vizek kártételeinek kockázatainak csökkentése.

**A projekt az Európai Unió Kohéziós Alapjának támogatásával, a Magyar Állam társfinanszírozásával valósul meg. A kedvezményezett és a végrehajtás felelőse az Országos Vízügyi Főigazgatóság.**

**További információ:**

Siklós Gabriella

Országos Vízügyi Főigazgatóság

siklos.gabriella@ovf.hu

+36-1-225-4400/10017